Botswana: Boetes, tronkstraf vir dié wat plastieksakke gebruikWeggooibare plastiek word gemaak om nooit te vergaan nie en skep ’n enorme besoedelingsprobleem wêreldwyd. Foto: Facebook Besoekers aan Botswana en inwoners van dié land wat van 1 November af met plastieksakke betrap word, kan met tot R6 700 beboet word of tot 30 dae tronkstraf kry. Die kabinet van Suid-Afrika se buurland het besluit om van begin volgende maand af ŉ algehele verbod op winkelsakke van plastiek te plaas. Die adjunkdirekteur van omgewingsake, natuurlikehulpbronbewaring en toerisme, Frank Molebatsi, het die kabinetsbesluit einde Mei tydens ŉ werksessie oor die verbod bekendgemaak, het die land se onafhanklike dagblad, Mmegi, berig. Hy het gesê die besluit is geneem ná verskeie vorige pogings om die toename in plastieksakke te bestuur of beheer. Pogings om die publiek op te voed oor die verantwoordelike gebruik van plastieksakke, herwinning en hergebruik het in geen geval volhoubare resultate opgelewer nie. Molebatsi het die gebruik van plastieksakke in mense se daaglikse lewe betreur en gesê dit is nie bioafbreekbaar nie; daarom bly dit bitter lank onder die grond wanneer dit begrawe word. Plastieksakke hou volgens hom ook gevaar vir diere in, wat kan verstik as hulle dit vreet. Dit ontwrig ook hul spysvertering en kan lei tot opblasing en eindelik ook die diere se dood. “Weens hul ondeurdringbare en permanente eienskappe hou plastieksakke water, wat ŉ omgewing skep wat bevorderlik is vir muskiete,” het Molebatsi gesê. “Die sakke ontsier ook die omgewing omdat dit vassit aan bome en in bosse.” Plastiek beland dikwels op strande en van daar in die see, waar na raming teen 2050 meer plastiek (in gewig) as seelewe sal wees. Foto: Facebook Mense wat vir die eerste keer ná 1 November met plastieksakke betrap word, sal nie gestraf word nie, maar daar sal wel op die sakke beslag gelê word. Diegene wat ŉ tweede keer oortree, kan ŉ boete van tot P5 000 (sowat R6 700), tronkstraf van tot 30 dae of albei opgelê word. Volgens die webwerf Your Botswana mag mense wel plastieksakke in hul besit hê wat gebruik is om brood in te verpak, duursame vullissakke, dun plastieksakke wat by betaalpunte verskaf word om produkte te skei (byvoorbeeld skoonmaakmiddels en gif) en plastiekverpakking wat gebruik word om produkte in te vervoer. Intussen het die Suid-Afrikaanse kleinhandelreus Woolworths bekendgemaak dat hy, ook van November af, as ŉ ses maande lange proefneming geen plastieksakke sal voorsien in sy winkel in Steenberg in die suide van die Kaapse Skiereiland nie, berig Business Live. Klante kan hul eie sakke bring of herbruikbare sakke teen R5,50 elk koop. Suid-Afrika is een van 40 lande met ŉ algehele of gedeeltelike verbod op die gebruik van winkelsakke van plastiek of wat spesiale belasting daarop hef. Kenia het in 2017 die strengste verbod ter wêreld op dié sakke geplaas met tronkstraf van tot vier jaar of boetes van tot R580 000.